PRIPADNICI Torcide, navijačke skupine splitskog Hajduka, jučer su prije derbija s Dinamom u Zagrebu brutalno pretukli slučajnog prolaznika.

Skupina huligana iskočila je iz kombija kojima su išli prema stadionu na križanju ulica Donje Svetice i Branimirove. Ondje su se navodno sukobili sa skupinom Bad Blue Boysa, a u sukobu je teško nastradao i slučajni prolaznik. Grupa huligana na semaforu je napala i teško ozlijedila 32-godišnjaka, koji, kako je izvijestila zagrebačka policija, nije pripadnik nijedne od navijačkih skupina niti je na sebi imao bilo kakva obilježja.

Vraćao se s obiteljskog ručka, slomili su mu gornju i donju čeljust te nos, sumnja se i na ozljede lubanje

Napadnuti i teško ozlijeđeni prolaznik Ivan C. vraćao se s obiteljskog ručka. Išao je u suprotnom smjeru od onog koji vodi prema stadionu i kojim su se kretali navijači Hajduka. Oni su ga napali nakon što su izašli iz vozila na križanju dok je žrtva čekala na semaforu. Bacili su ga na pod, a njih desetak ga je tuklo. Pri tome je slučajnom prolazniku slomljena gornja i donja čeljust te nos, a sumnja se i na ozljede lubanje. Sada ga čekaju dvije teške operacije.

Policija je privela 15 huligana Torcide, a nad 12 se provodi kriminalističko istraživanje s ciljem prikupljanja obavijesti i korisnih saznanja vezanih uz počinjenje kaznenog djela teške tjelesne ozljede.

Majka brutalno pretučenog prolaznika: "Slijedili su udarci samo u glavu"

O svemu su u Dnevniku Nove TV progovorili roditelji brutalno pretučenog prolaznika.

''Dobio je prvi udarac u glavu kada je pao na pod. I slijedili su udarci samo u glavu, nigdje više u tijelo'', rekla je Štefica, majka napadnutog.

Dodala je kako nije bilo nikakvog povoda osim toga što se njezin sin našao na krivom mjestu.

Tekst se nastavlja ispod oglasa

''Sve mu je smrskano, gornja i donja čeljust, čelo, nos'', kazao je Ivica, otac napadnutog 32-godišnjaka.

Teške operacije

S teškim ozljedama prevezen je u KB Dubrava, gdje čeka operaciju nosa te gornje i donje vilice koje su tijekom napada slomljene. Policija je napadače privela i istražuje sve okolnosti.

Među uhićenom dvanaestoricom huligana ima i maloljetnika, javlja Nova TV.

S obzirom na teške tjelesne ozljede koje je u premlaćivanju zadobio 32-godišnji prolaznik, očekuje se da policija protiv huligana podigne kaznene prijave.

U tom slučaju im prijeti do osam godina zatvora.